“Ábōg dī ǹnyie anə́ é kálada nyɔ́ ā kwí ábə̄ mínā, mǐ yen nâ bɔ́n bə́ ńtí wāān bə́ nə̄ ábə̄ mínā ai bikálíg ai bikabilí bí ńgungúl tísɔn, ai byə́m bítá, 3tɔ́bán é mɔ́n ā daŋ m̀bəŋ ai ényɔ̄ ā daŋ dzǐn á bɔ́n bə́ ǹtí wāān, mǐ tɔ̄ā nyé á étɔá ńkúkúmá ǹtí wāān. 4Hədá bə́ ngakɔn wɔ̌ŋ ábuí, ńdɔ̄ bə́ ngádzó nâ: “Ngə́ mīńkúkúmá míbɛ̄ myá dzí kig bǐ ngul yǎ átə́bə̄ nyē ósū, éyə bíā bǐ nə́ nye baan yá ?” 5Ńdɔ̄ ényɔ́ á ngābə́ á dzóege ndá ǹkúkúmá, ai ényɔ́ á ngābə́ dzóege á tísɔn, fǔfulu ai bənyiá bodo ai bəkálā bə́ ngálóm Yéhu m̀bándá naa: “Bǐ nə bitúgā bíe, ńdɔ byǎyi bɔ é dzam ásə wabéndē bíā, byǎyǐ kig tə́lē mod m̀bɔ́g ńkūkúmá, bɔ̌ é dzam ásə̄ á nə́ ḿbəŋ á mís móe.” 6Ńdɔ̄ Yéhu a ngábad bɔ́ tíl é kálada bɛ̌ nyé nâ: “Ngə́ mī nə̄ á ngām dzam, mǐ yə́bə́gə̄ fə̄ nâ myǎbɔ ma məwóg, nɔŋán miǹló mí bɔ́n bə́ ǹtí wāān, mǐ zū ábə ma á Ízrêl okídí ákyāí ábǒg dí.” Bɔ́n bə́ ǹkúkúmá á táŋ bod məwóm zamgbál, bə́ ngábə́ bə́ tɔ̄á ábə bod bəǹnén yā tísɔn, bə́ tɔŋɔ bɔ́. 7Éyɔŋ é kálada nyɔ́ á ngākwí ábə̄ bɔ́, ńdɔ̄ bə́ ngábi bɔ́n bə́ ńkúkúmá, bə́ mān bɔ wé bə́sə bod məwóm zamgbál, bə́ mān fudǐ mīńló myábán á mīńkwé, bə́ lómó nyē myá á Ízrêl. 8Éyɔŋ ǹlómán a ngákwí, nyé ai Yéhu nâ: “Bə́ man yǎ sɔ́ ai miǹló mí bɔ́n bə́ ǹkúkúmá.” Nyé nâ: “Bóégān myá mə̄ngós mə́bɛ̄ á ḿbɛ̄ óngóla a kələ kwí kíkídígi.” 9Ńdɔ a ngákwí á ńsəŋ kíkídígi, a tə́bə́ tə́tə̄lə́, nyé ai bod bə́sə̄ nâ: “Myǎ sə́ kig ai bidzo. Mǎ mə̄ ngábui ḿbə̂ fəg ai ǹtí wama, ńdɔ mə ngáwé nyé, ébá bə́sə bəvɔ́g bā, zá énye a wé bɔ́ ? 10Yəmán hḿ naa tɔ etun ebúg dzyá yā Ńtondôbə a ngákɔ́bɔ̄ ású ndá bod Akhab yâyǐ kig ku á sí amú Ńtondôbə ǎ bɔ yǎ ḿból á ngākɔ́bɔ̄ ânyu étúgā dzíé Éli. 11Ńdɔ̄ Yéhu a ngáwé é bod bə́sə̄ bə́ ngálígī á ndá Akhab á Ízrêl, bod bənén bóé bə́sə, ai miǹdindíŋ bə́mvóé bóé, bəfada bóé, təge líg tɔ mod ḿbɔ̄g. 12Ńdɔ a ngákwí átān, a kə́lə́ á Samaría. Á zēn á yōb, éyɔŋ a ngákwí á Beth Eked Bə́nɔ́ni mīńtómbá,